## El CECOPI adopta mesures preventives davant un episodi de fortes ratxes de vent que arribarà a partir del pròxim dimecres

*** El Centre de Coordinació d’Emergències recomana extremar les mesures de precaució en elements que es puguen vore afectats per l’impacte del vent
* Els efectius continuen treballant en la busca de possibles víctimes, la retirada d’estris de llots i l’extracció de vehicles en municipis**

La directora general de Prevenció d’Incendis, Rosa Touris, ha informat de les qüestions que s’han abordat en la reunió del CECOPI en la qual han participat el president de la Generalitat, Carlos Mazón, i el ministre de Política Territorial, Ángel Víctor Torres.

Segons ha traslladat Touris, la busca de possibles víctimes continua sent una de les qüestions prioritàries per als efectius sobre el terreny, juntament amb l’operació de retirada d’estris, llots, l’extracció de vehicles en municipis i la nova situació meteorològica a partir del dimecres pot afectar la Comunitat Valenciana amb fortes ratxes de vent de ponent.

Sobre este punt, tal com ha informat Touris, des del Centre de Coordinació d’Emergències de l’Eliana “s’ha emés un avís especial que recomana extremar les mesures de precaució en elements com grues, carpes, amarraments de peces o qualsevol altre element que es puga vore afectat per l’impacte del vent i revisar balcons i cornises que puguen ser susceptibles de caigudes”.

De manera especial -ha afegit- i, “atés que poden haver-se vist afectats pels efectes de la DANA, s’hauran d’extremar totes les mesures preventives en totes les zones amb arbratge, i es recomana també el tancament de parcs i zones esportives a l’aire lliure”. A més, de cara a este episodi de vents “s’establirà un operatiu especial de manera preventiva de tots els servicis de bombers de la Comunitat Valenciana”.

**Retirada d’estris, vehicles i llots**

Una altra de les actuacions per a la recuperació en els nuclis urbans continua sent la retirada d’estris i voluminosos. La directora general de Prevenció d’Incendis ha explicat que “en este moment l’objectiu és eliminar els punts d’apilament de residus, tal com s’està veient a Aldaia, Sedaví, Algemesí, Guadassuar i l’Alcúdia”. Tots els estris i voluminosos retirats d’estes zones “estan sent traslladats a punts finals de tractament”.

Respecte a la maquinària necessària per a estos treballs, es mantenen al voltant de 130 camions d’extracció de llots per a avançar en la millora de les conduccions i claveguerams. L’objectiu principal d’estos treballs és el “de desobstruir els claveguerams per a evitar problemes en les vivendes”.

La portaveu del CECOPI ha indicat que es manté el mapatge de baixos i garatges afectats “per a establir el pla de treball dels efectius en col·laboració amb els municipis, a través de Generalitat i Diputació, ja s’han inspeccionat més 500 garatges”.

Finalment, Rosa Touris ha repassat l’evolució de les tasques de busca de possibles víctimes, l’operatiu desplegat manté els treballs marítims i terrestres, en l’Albufera, el barranc del Poio i Loriguilla, entre altres zones.

Fecha: 18/11/2024